Muzsikusaink júniusban szerenáddal készülnek a főváros lakóinak – egy hónap alatt több mint 200 házba látogatnak el. Minden vasárnap és hétfőn lakóházak, társasházak zárt udvarain, házak közötti belső kertekben hangzik fel a muzsika, amit ablakokból, erkélyekről, gangokról hallgathatnak a budapestiek. Zenére a járvány alatt is szükség van – szeretnénk ott lenni a főváros lakóinak életében, és élő muzsikát ajándékozni akkor is, ha a koncerttermekben most még nem találkozhatunk.
Kamaraformációink 10-15 perces ingyenes szerenáddal kedveskednek egy előre megbeszélt időpontban. „Kérjük, minél többen hallgassák a zenét otthonaikban, mi csak egy kis mosolyt és tapsot kérünk viszonzásul” – mondja zeneigazgatónk, Fischer Iván.
Nyissák ki az ajtókat, ablakokat, és engedjék be otthonaikba az élő zenét!
A minikoncertek nem nyilvánosak, csak az adott ház lakóközösségének szólnak, így teljesen biztonságosak.
Köszönjük a rengeteg jelentkezést, de további házakat sajnos nem tudunk fogadni!
A sorozat mások mellett a Budapest 100 és a Kortárs Építészeti Központ együttműködésével jön létre.
Fotó: Budapest100 / Polinszky Tibor
A résztvevő házak listáját később tesszük közzé, és folyamatosan frissítjük.
Turné: Ravenna, Ingolstadt